การประกอบธุรกิจของแต่ละสายผลิตภัณฑ์

ปัจจุบันบริษัทดำเนินธุรกิจเป็นผู้จำหน่ายอุปกรณ์เกี่ยวกับการสื่อสารโทรคมนาคม ได้แก่
เครื่องโทรศัพท์เคลื่อนที่ ชุดซิมการ์ด บัตรเติมเงิน และอุปกรณ์เสริม
ลักษณะผลิตภัณฑ์และบริการของบริษัท สามารถสรุปได้ดังนี้

1.  ลักษณะผลิตภัณฑ์

  ผลิตภัณฑ์หลักของบริษัทสามารถแบ่งออกได้เป็น 3 กลุ่ม ดังนี้

1.  โทรศัพท์เคลื่อนที่

  บริษัทเป็นผู้จำหน่ายอุปกรณ์เกี่ยวกับการสื่อสารโทรคมนาคม
  โดยเน้นการจำหน่ายเครื่องโทรศัพท์เคลื่อนที่เป็นหลัก
  ซึ่งการจำหน่ายเครื่องโทรศัพท์เคลื่อนที่คิดเป็นสัดส่วนประมาณร้อยละ 89.10 83.32 และ
  84.70 ของรายได้รวมในปี 2546 - 2548 ตามลำดับ
  ซึ่งเมื่อพิจารณาถึงลักษณะผลิตภัณฑ์ของบริษัทแล้ว สามารถจำแนกการจำหน่ายได้เป็น 2 ประเภท
  คือ

1.  การจำหน่ายเครื่องใหม่เบอร์ใหม่ (New Subscriber)
    เป็นการจำหน่ายเครื่องโทรศัพท์เคลื่อนที่พร้อม เบอร์โทรศัพท์
    โดยบริษัทจะจำหน่ายเครื่องโทรศัพท์เคลื่อนที่พร้อมกับซิมการ์ดทั้งในระบบจ่ายล่วงหน้า
    (Pre-Paid) และในระบบจดทะเบียน (Post-Paid)

2.  การจำหน่ายเครื่องใหม่เบอร์เดิมหรือเครื่องทดแทน (Replacement)
    เป็นการจำหน่ายเฉพาะเครื่องโทรศัพท์เคลื่อนที่ให้กับผู้ที่มีเบอร์โทรศัพท์อยู่แล้ว
    แต่ต้องการเปลี่ยนเพียงเครื่องโทรศัพท์เท่านั้น
    ซึ่งบริษัทจัดจำหน่ายโทรศัพท์เคลื่อนที่ตราผลิตภัณฑ์ต่าง ๆ เช่น Nokia, Samsung,
    Motorola, Sony Ericsson, DBTEL, TCL, VK Mobile, EZIO และ Aniphone
    เป็นต้น

  นอกจากการจำหน่ายโทรศัพท์เคลื่อนที่แล้ว บริษัทยังให้ความสำคัญกับการให้บริการหลังการขาย
  โดยบริษัทมีบริการรับตอบปัญหาเกี่ยวกับเครื่องโทรศัพท์เคลื่อนที่ รวมทั้งตอบปัญหาต่าง ๆ ผ่านทาง
  Call Center และ website ของบริษัทชื่อ www.blisstel.com นอกจากนี้
  บริษัทยังให้บริการในการรับเครื่องโทรศัพท์เคลื่อนที่เพื่อส่งซ่อมให้แก่ลูกค้า
  และในกรณีที่ลูกค้าต้องการเครื่องสำรองเพื่อใช้ระหว่างการซ่อม
  ก็สามารถใช้บริการเครื่องสำรองจากทางบริษัทได้

2.  ซิมการ์ดและบัตรเติมเงิน

  ซิมการ์ด (SIM Card) เป็นส่วนประกอบที่สำคัญที่ต้องใช้ควบคู่กับโทรศัพท์เคลื่อนที่
  โดยซิมการ์ดจะ ทำหน้าที่ระบุหมายเลขของผู้ใช้ในการโทรออกและรับสาย
  รวมถึงการกำหนดค่าใช้จ่ายและวิธีการชำระค่าบริการ ซึ่งมีทั้งระบบจดทะเบียน (Post-paid)
  และระบบจ่ายล่วงหน้า (Pre-paid) ในขณะที่บัตรเติมเงินเป็นวิธีชำระค่าบริการให้แก่
  ซิมการ์ดในระบบจ่ายล่วงหน้า
  ซึ่งผู้ใช้โทรศัพท์เคลื่อนที่จะชำระเงินค่าบริการก่อนที่จะมีการใช้โทรศัพท์
  โดยผู้ใช้โทรศัพท์เคลื่อนที่สามารถเลือกซื้อบัตรเติมเงินตามจำนวนเงินที่ต้องการใช้ได้

  บริษัทจัดจำหน่ายซิมการ์ดและบัตรเติมเงิน ทั้งแบบจ่ายล่วงหน้าและแบบจดทะเบียนของ DTAC,
  AIS, True Move และ Hutch

3.  อุปกรณ์เสริม

  บริษัทจำหน่ายอุปกรณ์เสริมโทรศัพท์เคลื่อนที่ เช่น แบตเตอรี่โทรศัพท์เคลื่อนที่
  ที่ชาร์จแบตเตอรี่โทรศัพท์ Small-Talk หน้ากากโทรศัพท์ ซองหนัง เป็นต้น
  โดยอุปกรณ์เสริมต่าง ๆ ที่บริษัทจำหน่าย
  เป็นอุปกรณ์เสริมที่บริษัทจัดซื้อมาจากผู้ผลิตโทรศัพท์เคลื่อนที่เท่านั้น
  ยกเว้นซองหนังที่บริษัทจัดซื้อมาจากผู้ผลิตภายในประเทศ

  ที่ผ่านมา บริษัทมีรายได้จากการขายอุปกรณ์เสริมต่าง ๆ ไม่มากนัก โดยในปี 2546 - 2548
  บริษัทมี รายได้จากการขายอุปกรณ์เสริมคิดเป็นสัดส่วนเพียงร้อยละ 0.16 0.21 และ 0.16
  ของรายได้รวม ตามลำดับ อย่างไรก็ตาม บริษัทมีนโยบายจำหน่ายอุปกรณ์เสริมต่าง ๆ
  เพื่อตอบสนองความต้องการของลูกค้า และให้บริการจำหน่ายสินค้าให้ครบวงจร

2.  การตลาดและภาวการณ์แข่งขัน

    1.  นโยบายและลักษณะทางการตลาด

(1) ลักษณะลูกค้าและกลุ่มลูกค้าเป้าหมาย

  กลุ่มลูกค้าเป้าหมายของบริษัทสามารถแบ่งออกได้เป็น 2 กลุ่มหลัก ได้แก่ กลุ่มลูกค้ารายย่อย
  และกลุ่มตัวแทนจำหน่าย (Dealer)
  ซึ่งจะรับซื้อสินค้าจากบริษัทไปจำหน่ายต่อให้แก่ลูกค้ารายย่อยอีกทอดหนึ่ง

1.  ลูกค้ารายย่อย

  ลูกค้ารายย่อยซึ่งเป็นกลุ่มผู้ที่ต้องการใช้โทรศัพท์เคลื่อนที่โดยตรง นอกจากกลุ่มคนทำงาน นักธุรกิจ
  และเจ้าของกิจการ ที่ต้องการใช้โทรศัพท์เคลื่อนที่เพื่อใช้ในการติดต่อสื่อสารทางธุรกิจแล้ว
  การขยายเครือข่ายการให้บริการของผู้ให้บริการโทรศัพท์เคลื่อนที่แต่ละรายที่ครอบคลุมพื้นที่ให้บริการมากขึ้น
  ตลอดจนการแข่งขันระหว่างผู้ให้บริการโทรศัพท์เคลื่อนที่รุนแรงขึ้น ทั้งด้านราคาค่าใช้บริการ
  บริการเสริมต่าง ๆ ตลอดจนการจัดกิจกรรมส่งเสริมการขาย
  ทำให้กลุ่มผู้ใช้โทรศัพท์เคลื่อนที่มีความหลากหลายมากขึ้น ครอบคลุมถึงกลุ่มลูกค้าใหม่ เช่น
  นักเรียน นักศึกษา วัยรุ่น ที่ใช้โทรศัพท์เคลื่อนที่เพิ่มขึ้นด้วย ซึ่งคาดว่ามูลค่าการตลาด
  ของโทรศัพท์เคลื่อนที่ของประเทศไทยในปี 2548 ที่ผ่านมา มีมูลค่าสูงกว่า 47,000 ล้านบาท[1]
  หรือคิดเป็นจำนวนเครื่องประมาณ 6.5 ล้านเครื่อง^(*)

  กลุ่มลูกค้ารายย่อยสามารถแบ่งออกได้เป็นกลุ่ม ดังนี้

-   กลุ่มผู้ใช้บริการใหม่ (New Subscriber Market)
    เป็นกลุ่มลูกค้าที่เพิ่งเริ่มใช้โทรศัพท์เคลื่อนที่เป็นครั้งแรก
    โดยเป็นการซื้อเครื่องโทรศัพท์เคลื่อนที่พร้อมกับเบอร์โทรศัพท์
    ซึ่งที่ผ่านมาการเติบโตของกลุ่มผู้ใช้บริการใหม่มีการชะลอตัวลง
    เนื่องจากก่อนหน้านี้จำนวนผู้ใช้โทรศัพท์เคลื่อนที่ได้มีการเติบโตอย่างรวดเร็วจนกระทั่งมีจำนวนสูงถึง
    27.4 ล้านเลขหมาย ในปี 2547 หรือเพิ่มขึ้นร้อยละ 23.6 ในขณะที่ในปี 2548
    คาดว่าจะมีผู้ใช้โทรศัพท์เคลื่อนที่เพิ่มขึ้นเป็น 29.8 ล้านเลขหมาย หรือเพิ่มขึ้นเพียงร้อยละ
    8.6 จึงส่งผลให้สัดส่วนของผู้ซื้อโทรศัพท์เคลื่อนที่ในกลุ่มผู้ใช้บริการใหม่ปรับตัวลดลง

-   กลุ่มเครื่องทดแทน (Replacement Market) เป็นกลุ่มผู้ใช้โทรศัพท์เคลื่อนที่อยู่แล้ว
    แต่ต้องการเปลี่ยนเครื่องโทรศัพท์ใหม่ เนื่องจากต้องการความทันสมัย
    และต้องการใช้ประโยชน์จากเครื่องโทรศัพท์เคลื่อนที่เพิ่มขึ้น
    ทั้งนี้ปลดล็อครหัสประจำเครื่องหรืออีมี่ (IMEI) เมื่อปี 2545
    ได้ส่งผลให้ผู้ใช้โทรศัพท์สามารถเปลี่ยนเครื่องโทรศัพท์ได้สะดวกมากขึ้น
    เนื่องจากไม่จำเป็นต้องซื้อเครื่องจากผู้ให้บริการเครือข่าย
    ประกอบกับได้มีการแนะนำเทคโนโลยีและสินค้ารุ่นใหม่ออกสู่ตลาดอยู่ตลอดเวลา
    จึงมีผู้นิยมเปลี่ยนเครื่องโทรศัพท์เคลื่อนที่มากขึ้น
    โดยปัจจุบันผู้ใช้โทรศัพท์เคลื่อนที่จะมีระยะเวลาการใช้เครื่องเฉลี่ยประมาณ 6 – 8 เดือน
    ตลาดเครื่องทดแทนจึงนับได้ว่าเป็นตลาดที่มีศักยภาพที่จะเติบโตได้อย่างมากในอนาคต

  จากสัดส่วนของกลุ่มลูกค้ารายย่อยดังกล่าว
  ปัจจุบันบริษัทจึงได้เน้นการจำหน่ายโทรศัพท์เคลื่อนที่ไปยัง ตลาดเครื่องทดแทน
  เนื่องจากเห็นว่าเป็นกลุ่มที่มีศักยภาพในการเติบโตสูงกว่าตลาดผู้ใช้บริการใหม่ นอกจากนี้
  ลูกค้ากลุ่มตลาดเครื่องทดแทน จะพิจารณาคุณสมบัติของเครื่องโทรศัพท์เคลื่อนที่มากกว่าราคา
  เมื่อเปรียบเทียบกับกลุ่มผู้ใช้บริการใหม่
  ดังนั้นการจำหน่ายสินค้าแก่ลูกค้ากลุ่มตลาดเครื่องทดแทนจึงสร้างผลตอบแทนที่ดีกว่าให้แก่บริษัท

1.  ตัวแทนจำหน่าย (Dealer)

  นอกจากการจำหน่ายสินค้าให้แก่ลูกค้ารายย่อยผ่านทางสาขาและจุดจำหน่ายต่าง ๆ ของบริษัทแล้ว
  บริษัทยังมีการจำหน่ายสินค้าในรูปแบบการขายส่งให้แก่ตัวแทนจำหน่ายที่ได้รับการแต่งตั้งจากบริษัทซึ่งจะนำสินค้าจากบริษัทไปจำหน่ายต่อให้แก่ลูกค้าอีกทอดหนึ่ง
  ซึ่ง ณ วันที่ 31 ธันวาคม 2548 บริษัทมีตัวแทนจำหน่ายทั้งสิ้นรวม 200 ราย

  การจำหน่ายสินค้าให้แก่ตัวแทนจำหน่าย ซึ่งเป็นการจำหน่ายในปริมาณมาก
  ทำให้บริษัทสามารถสั่งซื้อสินค้าจากบริษัทผู้ผลิตหรือผู้จัดจำหน่ายโทรศัพท์เคลื่อนที่และสินค้าอื่น ๆ
  ได้ในปริมาณมาก จึงได้รับส่วนลดจากการสั่งซื้อดังกล่าว ส่งผลให้บริษัทมีต้นทุนสินค้าลดลง
  และสามารถจำหน่ายสินค้าได้ในราคาถูก จึงสามารถแข่งขันกับบริษัทคู่แข่งอื่น ๆ ได้
  ทั้งในตลาดลูกค้ารายย่อยและตลาดลูกค้าที่เป็นตัวแทนจำหน่าย

(2) การจัดจำหน่ายและช่องทางการจำหน่าย

  ช่องทางการจัดจำหน่ายสินค้าของบริษัทสามารถแบ่งเป็น 2 ช่องทางหลัก ได้แก่ การขายปลีก
  (Retail) ซึ่ง ณ วันที่ 31 ธันวาคม 2548 มีจุดจำหน่ายรวมทั้งสิ้น 402 แห่ง
  ครอบคลุมพื้นที่ทั่วประเทศไทย และการขายส่ง (Wholesale)
  โดยในการพิจารณาจัดสรรสินค้าเพื่อจำหน่ายของบริษัทนั้น
  บริษัทมีนโยบายที่จะจัดสรรสินค้าเพื่อจำหน่ายผ่านช่องทางการขายปลีกของบริษัทเป็นหลักก่อน
  จากนั้นจึงจะทำการจัดสรรสินค้าเพื่อขายผ่านช่องทางการขายส่ง

1.  การขายปลีก (Retail)

  บริษัทเน้นการจำหน่ายโทรศัพท์เคลื่อนที่ให้แก่ลูกค้ารายย่อยในรูปแบบการขายปลีกเป็นหลัก
  คิดเป็นสัดส่วนประมาณร้อยละ 40-60 ของรายได้รวม ปัจจุบันบริษัทจะจัดจำหน่ายผ่าน
  ช่องทางการจำหน่ายทั้งสิ้น 3 ช่องทาง ได้แก่

  - การจำหน่ายผ่านสาขาของบริษัท

  บริษัทดำเนินการจำหน่ายโทรศัพท์เคลื่อนที่ให้แก่ลูกค้ารายย่อยโดยจำหน่ายผ่านร้าน Bliss@Tel
  Shop ซึ่งตั้งอยู่ในศูนย์การค้า (Shopping Plaza) และร้านค้าปลีกรูปแบบใหม่ (Modern
  Trade) ทั้งในกรุงเทพมหานครและต่างจังหวัด และ Bliss@Tel Express
  ซึ่งตั้งอยู่ภายในร้านเทสโก้ โลตัส เอ็กส์เพรส ทั้งนี้ ณ 31 ธันวาคม 2548 บริษัทมี Bliss@Tel
  Shop และ Bliss@Tel Express รวมทั้งสิ้น 226 สาขา

  - การจำหน่ายแบบขายฝาก (Consignment) ผ่านห้างสรรพสินค้า

  นอกจากการจำหน่ายโทรศัพท์เคลื่อนที่ผ่านสาขาของบริษัทซึ่งตั้งอยู่ในศูนย์การค้า (Shopping
  Plaza) และร้านค้าปลีกรูปแบบใหม่แล้ว
  บริษัทยังจำหน่ายสินค้าผ่านเคาน์เตอร์จำหน่ายของห้างสรรพสินค้า (Department Store) เช่น
  ห้างสรรพสินค้า เซ็นทรัล (เพาเวอร์บาย) ห้างสรรพสินค้า เดอะมอลล์ (เพาเวอร์มอลล์)
  และเคาน์เตอร์จำหน่ายของร้านค้าปลีก รูปแบบใหม่ เช่น เทสโก้-โลตัส คาร์ฟูร์ และบิ๊กซี โดย
  ณ วันที่ 31 ธันวาคม 2548 บริษัทมีจุดจำหน่ายผ่านห้างสรรพสินค้าทั้งสิ้นรวม 176 จุด

  - การขายตรง (Direct Sale)

  บริษัทมีการจำหน่ายสินค้าในรูปแบบการขายตรงให้แก่ผู้ใช้โทรศัพท์เคลื่อนที่
  โดยผ่านการจัดกิจกรรมทางการตลาด ซึ่งบริษัทจะมีการจัดนิทรรศการ (Exhibition)
  การจัดงานแสดงสินค้าเป็นประจำต่อเนื่องตลอดทั้งปี และการขายทาง Internet
  ซึ่งลูกค้าสามารถสั่งซื้อของผ่าน website ของบริษัท ชื่อ www.blisstel.com ได้โดยตรง
  อย่างไรก็ตามในปัจจุบัน สัดส่วนการขายสินค้าทาง Internet ยังมีไม่มากนัก
  เนื่องจากลูกค้ายังคงนิยมซื้อสินค้าที่ร้านค้ามากกว่าจะสั่งซื้อทาง Internet

2.  การขายส่ง

  บริษัทมีช่องทางการจำหน่ายในรูปแบบการค้าส่งผ่านตัวแทนจำหน่าย (Dealer)
  ซึ่งตัวแทนจำหน่ายดังกล่าวจะนำสินค้าไปจำหน่ายต่อให้แก่ผู้ใช้โทรศัพท์เคลื่อนที่อีกทอดหนึ่ง โดย ณ
  31 ธันวาคม 2548 บริษัทมีผู้แทนจำหน่ายรวมทั้งสิ้น 200 ราย

  ตัวแทนจำหน่ายที่ซื้อสินค้าจากทางบริษัทนั้น บางส่วนมีสัญญาแต่งตั้งจากทางบริษัท
  และบางส่วนเป็นตัวแทนจำหน่ายที่ซื้อสินค้าจากบริษัทโดยไม่มีสัญญาแต่งตั้งเป็นตัวแทนจำหน่าย
  อย่างไรก็ตาม ตัวแทนจำหน่ายที่มีสัญญาแต่งตั้งจากบริษัท สามารถเลือกซื้อสินค้าจากแหล่งใดก็ได้
  โดยไม่มีข้อจำกัดว่าต้องซื้อสินค้าจากบริษัทเท่านั้น

3.  การขายต่างประเทศ

  บริษัทมีการส่งออกสินค้าไปต่างประเทศ ได้แก่ ฮ่องกง และจีน เป็นต้น
  ทั้งนี้ขึ้นอยู่กับสถานการณ์ในแต่ละช่วง เช่น มีความต้องการซื้อสินค้าจากลูกค้าในต่างประเทศ
  ในรุ่นที่บริษัทมีสินค้าคงเหลืออยู่ หรือรุ่นที่ผู้จัดจำหน่ายในต่างประเทศรายอื่นต้องการซื้อแบบเหมา
  ทั้งจำนวน ทำให้บริษัทสามารถทำกำไรจากการส่งออกได้ เป็นต้น
  ซึ่งการส่งออกสินค้าไปต่างประเทศนี้
  มีส่วนช่วยให้บริษัทสามารถบริหารสินค้าคงเหลือได้มีประสิทธิภาพมากยิ่งขึ้น
  และมีความเสี่ยงจากการลดลงของมูลค่าสินค้าคงเหลือและความเสี่ยงจากการเสื่อมความนิยมของสินค้าน้อยลงอีกด้วย

(3) กลยุทธ์ทางการตลาด

  เพื่อให้บริษัทสามารถแข่งขันกับผู้จำหน่ายโทรศัพท์เคลื่อนที่รายอื่น ๆ ได้
  บริษัทจึงมีการวางแผนกลยุทธ์ทางการตลาดที่สำคัญทั้งสิ้น 5 แนวทาง ได้แก่

1.  กลยุทธ์ด้านราคา

  ราคาขายโทรศัพท์เคลื่อนที่นับเป็นปัจจัยหลักในการแข่งขันในธุรกิจจำหน่ายโทรศัพท์เคลื่อนที่
  การปลดล็อครหัสประจำเครื่องทำให้ผู้จำหน่ายโทรศัพท์เคลื่อนที่สามารถจัดซื้อโทรศัพท์เคลื่อนที่ได้เองโดยไม่จำเป็นต้องซื้อจากผู้ให้บริการ
  ดังนั้นบริษัทจึงพิจารณาการซื้อสินค้าจากราคาต้นทุนเป็นหลัก
  เพื่อกำหนดราคาขายให้สามารถแข่งขันกับผู้จำหน่ายโทรศัพท์เคลื่อนที่รายอื่น ๆ ได้
  ปัจจุบันบริษัทใช้นโยบายซื้อสินค้าจากผู้ผลิตหรือผู้จำหน่ายโดยเงินสด เพื่อรับส่วนลดในการซื้อสินค้า
  ทำให้สามารถกำหนดราคาขายที่สามารถแข่งขันกับผู้จำหน่ายรายอื่น ๆ ได้
  ในขณะที่บริษัทสามารถขายสินค้าผ่านจุดจำหน่ายที่มีอยู่ได้เป็นจำนวนมาก
  ส่งผลให้บริษัทสามารถสั่งซื้อสินค้าได้เป็นจำนวนมากด้วย
  ซึ่งเป็นอีกหนึ่งปัจจัยที่ทำให้บริษัทได้รับส่วนลดจากการสั่งซื้อในปริมาณมาก (Volume Discount)

  นอกจากนี้ การที่บริษัทได้รับการแต่งตั้งให้เป็นตัวแทนจำหน่ายโทรศัพท์เคลื่อนที่ของ Samsung
  Motorola และ Sony Ericsson
  ทำให้บริษัทสามารถสั่งซื้อสินค้าได้ในราคาถูกกว่าผู้จำหน่ายรายอื่น ๆ ที่ไม่ได้รับการแต่งตั้ง
  ดังนั้นบริษัทจึงสามารถจัดรายการส่งเสริมการขายได้โดยได้รับค่าสนับสนุนการขายจากเจ้าของผลิตภัณฑ์โดยตรง

2.  กลยุทธ์ด้านช่องทางการจัดจำหน่าย

  ในการจำหน่ายโทรศัพท์เคลื่อนที่ของบริษัทนั้น
  บริษัทมีช่องทางการจำหน่ายทั้งในรูปการขายปลีกและขายส่ง
  การจำหน่ายสินค้าในรูปแบบการขายปลีกนั้น เป็นการจำหน่ายผ่านจุดจำหน่ายของบริษัท ซึ่ง ณ 31
  ธันวาคม 2548 มีสาขาและจุดจำหน่ายรวมทั้งสิ้น 402 แห่ง
  ซึ่งครอบคลุมพื้นที่ส่วนใหญ่ของประเทศ
  ซึ่งบริษัทมีระบบจัดการที่สามารถควบคุมคุณภาพการให้บริการ
  รวมทั้งเพื่อให้บริษัทสามารถบริหารสินค้าคงเหลือได้อย่างมีประสิทธิภาพ
  จุดจำหน่ายกระจายอยู่ทั่วประเทศเหล่านี้แบ่งออกเป็น Bliss@Tel Shop และ Bliss@Tel
  Express รวมทั้งสิ้น 226 แห่ง และมีจุดจำหน่ายผ่านห้างสรรพสินค้ารวม 176 แห่ง
  การขายปลีกทำให้บริษัทได้รับข้อมูลด้านต่าง ๆ จากผู้ใช้โทรศัพท์เคลื่อนที่โดยตรง
  บริษัทจึงสามารถปรับกลยุทธ์ทางการตลาดได้อย่างรวดเร็ว
  และสามารถคัดเลือกสินค้าได้ตรงและทันต่อความต้องการของลูกค้าเป็นอย่างดี

3.  กลยุทธ์ด้านการเลือกสินค้าเพื่อจำหน่าย

  บริษัทได้รับการแต่งตั้งให้เป็นตัวแทนจำหน่ายโทรศัพท์เคลื่อนที่ของ 3 ตราผลิตภัณฑ์ ได้แก่
  Samsung Motorola และ Sony Ericsson รวมทั้งการเป็นผู้ค้าโทรศัพท์เคลื่อนที่ยี่ห้อ Nokia
  มาเป็นเวลานาน แม้ว่าที่ผ่านมา Nokia
  จะมีการปรับโครงสร้างการกระจายสินค้าที่ทำให้บริษัทต้องซื้อผ่านผู้ค้าส่งรายอื่นก็ตาม ซึ่งทั้ง 4
  ตราผลิตภัณฑ์มีส่วนแบ่งการตลาดรวมกันสูงสุด
  ดังนั้นบริษัทจึงมีข้อมูลสินค้าที่ทำให้สามารถวางแผนสั่งซื้อสินค้าได้ตรงกับความต้องการของผู้ใช้โทรศัพท์เคลื่อนที่มากที่สุดในทั้ง
  4 ตราผลิตภัณฑ์
  และจะได้รับการจัดสรรจำนวนสินค้าที่สั่งซื้อมากกว่าบริษัทที่ไม่ได้รับการแต่งตั้งเป็นตัวแทนจำหน่าย
  จึงมีสินค้าเพื่อจำหน่ายในปริมาณที่พอเพียง
  อีกทั้งยังสามารถบริหารสินค้าคงเหลือจากข้อมูลสินค้าเสื่อมความนิยมที่ได้รับ
  เพื่อจัดกิจกรรมการตลาดในการจำหน่ายสินค้าดังกล่าวออกไปได้อย่างรวดเร็ว ทั้งนี้
  บริษัทจะพิจารณาข้อมูลที่ได้รับจากบริษัทผู้ผลิตประกอบกับข้อมูลเกี่ยวกับแนวโน้มความต้องการของผู้ใช้โทรศัพท์เคลื่อนที่ที่ได้จากการสำรวจความคิดเห็นของผู้ใช้โทรศัพท์เคลื่อนที่
  ซึ่งจัดทำโดยผู้เชี่ยวชาญในการสำรวจความคิดเห็น
  เพื่อประกอบการตัดสินใจในการคัดเลือกสินค้าเพื่อจำหน่ายในแต่ละช่วงเวลา

4.  กลยุทธ์ด้านการบริหารสินค้าคงเหลือ

  เทคโนโลยีของโทรศัพท์เคลื่อนที่นั้นได้รับการวิจัยและพัฒนาจากบริษัทผู้ผลิตโทรศัพท์เคลื่อนที่แต่ละรายเพื่อตอบสนองความต้องการของผู้บริโภคตลอดเวลา
  โดยบริษัทผู้ผลิตต่าง ๆ จะจัดส่งข้อมูลสินค้าใหม่และสินค้าเสื่อมความนิยม (Obsolete)
  ให้แก่ตัวแทนจำหน่ายที่แต่งตั้ง
  เพื่อให้สามารถวางแผนการสั่งซื้อสินค้าและบริหารสินค้าคงเหลือได้ล่วงหน้า

  นอกจากการคัดเลือกผลิตภัณฑ์โดยพิจารณาจากข้อมูลสินค้าของผู้ผลิตแล้ว บริษัทยังมีการนำระบบ
  SAP มาใช้ในการบริหารสินค้าคงเหลือ
  เพื่อให้สามารถตรวจสอบปริมาณสินค้าคงเหลือในแต่ละสาขาได้ตลอดเวลา
  โดยบริษัทสามารถตรวจสอบได้ว่าสินค้าตราผลิตภัณฑ์ใด รุ่นใด กำลังเป็นที่นิยมหรือเสื่อมความนิยม
  เมื่อสินค้าที่เป็นที่นิยมมีจำนวนลดลง บริษัทจะสามารถสั่งซื้อสินค้าดังกล่าวได้ล่วงหน้า
  ทำให้มีสินค้าจำหน่ายแก่ลูกค้าตลอดเวลา ในส่วนของสินค้าที่ไม่เป็นที่นิยม
  บริษัทสามารถปรับกลยุทธ์ทางการตลาดเพื่อให้สามารถจำหน่ายสินค้าออกไปได้เร็วขึ้นเช่นกัน

5.  กลยุทธ์ด้านการให้บริการ

  บริษัทเน้นการให้บริการทั้งก่อนและหลังการขาย สำหรับการให้บริการก่อนการขายนั้น
  บริษัทเน้นการให้บริการที่รวดเร็วและสามารถให้คำแนะนำเกี่ยวกับผลิตภัณฑ์ได้อย่างถูกต้องและเพียงพอ
  โดยบริษัทจัดให้มีการอบรมความรู้เกี่ยวกับผลิตภัณฑ์ใหม่แก่พนักงานเป็นประจำ
  เพื่อให้พนักงานสามารถให้คำแนะนำเกี่ยวกับคุณสมบัติของผลิตภัณฑ์ที่ตรงกับความต้องการของลูกค้าได้
  นอกจากนี้ บริษัทยังมีการรับประกันเครื่องโทรศัพท์เคลื่อนที่ที่บริษัทจำหน่าย
  เพื่อสร้างความมั่นใจในคุณภาพของสินค้าให้แก่ลูกค้าอีกด้วย

  สำหรับการให้บริการหลังการขาย บริษัทให้บริการรับซ่อมโทรศัพท์เคลื่อนที่
  โดยบริการจัดให้มีเครื่องสำรองสำหรับลูกค้าที่ต้องการใช้โทรศัพท์ในระหว่างซ่อมเครื่อง
  พร้อมทั้งให้บริการตอบปัญหาที่เกี่ยวกับโทรศัพท์เคลื่อนที่ผ่านทาง Call Center และ website
  ของบริษัทชื่อ www.blisstel.com

1.  ภาวะ การแข่งขันและแนวโน้มอุตสาหกรรม

(1) ผู้จำหน่ายโทรศัพท์เคลื่อนที่ในประเทศไทย

  อุตสาหกรรมโทรศัพท์เคลื่อนที่ในประเทศไทยนั้น
  มีผู้ให้บริการและผู้จำหน่ายโทรศัพท์เคลื่อนที่หลักทั้งหมด 12 ราย[2]
  โดยสามารถแบ่งกลุ่มตามลักษณะการจำหน่ายโทรศัพท์เคลื่อนที่ออกได้เป็น 3 กลุ่มใหญ่ ได้แก่
  ผู้ให้บริการโทรศัพท์เคลื่อนที่ (Operators) ผู้จัดจำหน่ายโทรศัพท์เคลื่อนที่ (Distributor)
  และร้านค้าปลีก

  รายชื่อผู้จำหน่ายโทรศัพท์เคลื่อนที่รายหลักในประเทศไทย

  บริษัทในเครือของผู้ให้บริการโทรศัพท์เคลื่อนที่

1.  บจก. ดิจิตอลโฟน

2.  บจก. ยูไนเต็ด ดิสทริบิวชั่น บิสิเนส

3.  บจก. ทรู มูฟ

4.  กิจการร่วมค้า ไทย-โมบาย

5.  บจก. ฮัทชิสัน ซีเอที ไวร์เลส มัลติมีเดีย

  ผู้จัดจำหน่าย

1.  บมจ. เอ็มลิงค์ เอเชีย คอร์ปอเรชั่น

2.  บมจ. สามารถ ไอ-โมบาย

3.  บมจ. อินเตอร์เนชั่นเนิลเอนจิเนียริ่ง

4.  บมจ. ล็อกซ์เล่ย์

  ร้านค้าปลีก

1.  บมจ. บลิส-เทล

2.  บมจ. เจ-มาร์ท

3.  บมจ. ทีดับบลิวแซด คอร์ปอเรชั่น

4.  ร้านค้าปลีกทั่วไป

  แผนภาพแสดงการจำหน่ายโทรศัพท์เคลื่อนที่

[]

1.  บริษัทในเครือของผู้ให้บริการโทรศัพท์เคลื่อนที่ (Operator)

  ผู้ให้บริการโทรศัพท์เคลื่อนที่จะจำหน่ายโทรศัพท์เคลื่อนที่ ซิมการ์ด และบัตรเติมเงิน
  ผ่านผู้จัดจำหน่ายที่เป็นบริษัทในเครือ จากนั้นผู้จัดจำหน่ายดังกล่าว
  จะจำหน่ายสินค้าให้แก่ตัวแทนจำหน่าย (Dealer) หรือผู้จัดจำหน่ายอื่น (Distributor)
  หรือร้านค้าปลีกทั่วไป เพื่อนำโทรศัพท์เคลื่อนที่ไปจำหน่ายต่อแก่ลูกค้ารายย่อย
  แต่จะไม่เน้นการจำหน่ายโทรศัพท์เคลื่อนที่โดยตรงให้แก่ลูกค้ารายย่อย
  แต่จะจำหน่ายผ่านบริษัทย่อยซึ่งมีร้านจำหน่ายโทรศัพท์เคลื่อนที่ เช่น Telewiz (แฟรนไชส์เครือ
  DPC) DTAC Shop (แฟรนไชส์เครือ DTAC) และ True Move Shop (เครือ True Move)
  เป็นต้น

2.  ผู้จัดจำหน่ายโทรศัพท์เคลื่อนที่ (Distributor)

  ที่ผ่านมา ผู้จัดจำหน่ายโทรศัพท์ในกลุ่มนี้จะเน้นการขายส่งโทรศัพท์เคลื่อนที่เป็นหลัก
  โดยจะจัดซื้อโทรศัพท์เคลื่อนที่จากผู้ผลิต แล้วจำหน่ายต่อให้ร้านค้าที่เป็นแฟรนไชส์ของตนเอง
  ผู้แทนจำหน่าย (Dealer) หรือร้านค้าปลีกทั่วไป แต่ในปัจจุบัน
  เนื่องจากการแข่งขันในอุตสาหกรรมโทรศัพท์เคลื่อนที่ที่เพิ่มขึ้น
  ทำให้ผู้จัดจำหน่ายโทรศัพท์เคลื่อนที่ต่างๆ ต้องแข่งขันกันมากขึ้น
  จึงได้มีการปรับรูปแบบในการขายของตน โดยการเปิดร้านค้าปลีกในเครือของบริษัทเพิ่มมากขึ้น
  เช่น M-Shop (MLINK), i-Mobile by Samart (SIM) และ Mobile Ezy (IEC)
  เป็นต้น
  ซึ่งการเปิดร้านค้าปลีกส่วนใหญ่เป็นการให้แฟรนไชส์แก่ผู้ที่สนใจจะเป็นตัวแทนจำหน่ายสินค้าผู้จัดจำหน่ายโทรศัพท์เคลื่อนที่เหล่านี้

3.  ร้านค้าปลีก

  เน้นจำหน่ายโทรศัพท์เคลื่อนที่โดยการขายปลีกให้แก่ลูกค้ารายย่อยเป็นหลัก
  ซึ่งสามารถแบ่งร้านค้าปลีกออกได้เป็น 2 กลุ่มหลัก ได้แก่ ผู้จำหน่ายที่เป็น Retail Chain
  Store ที่มีตราร้านค้าเป็นของตนเอง และร้านค้าย่อยอื่นๆ ที่ไม่มีตราร้านค้าเป็นของตนเอง

  ผู้จำหน่ายที่เป็น Retail Chain Store
  จะจำหน่ายในรูปแบบการค้าปลีกที่จำหน่ายสินค้าแก่ผู้ใช้โทรศัพท์โดยตรง
  โดยจะจำหน่ายสินค้าที่สาขาและจุดจำหน่ายของแต่ละบริษัท
  และสินค้าบางส่วนจะจำหน่ายให้แก่ผู้แทนจำหน่าย (Dealer)
  ปัจจุบันผู้จำหน่ายโทรศัพท์เคลื่อนที่ที่เป็น Retail Chain Store มีอยู่หลายบริษัท เช่น บริษัท
  เจ มาร์ท จำกัด (มหาชน) (“J-Mart”) บริษัท ทีจี โฟน จำกัด บริษัท ทีดับบลิวแซด
  คอร์ปอเรชั่น จำกัด (มหาชน) (ได้รับสิทธิบริหารร้าน Telewiz) และบริษัท บลิส-เทล จำกัด
  (มหาชน) เป็นต้น ซึ่งในปี 2548 บริษัทที่มีสาขาเป็นของตนเองมากกว่า 150 แห่ง ได้แก่
  J-Mart และบริษัท บลิส-เทล จำกัด (มหาชน)

  ส่วนผู้จำหน่ายโทรศัพท์เคลื่อนที่ที่ไม่มีตราร้านค้าของตนเองเป็นร้านค้าย่อยตามห้างสรรพสินค้าทั่วไป
  ซึ่งใช้เงินลงทุนน้อยกว่าและมักไม่มีระบบการจัดการ บริการหลังการขาย
  และนโยบายทางการตลาดที่เป็นระบบ การกำหนดราคามักขึ้นอยู่กับการต่อรองเป็นหลัก

(2) แนวโน้มอุตสาหกรรม

  ตั้งแต่ปี 2545 เป็นต้นมา ซึ่งมีการปลดล็อครหัสประจำเครื่อง
  ได้ส่งผลกระทบต่ออุตสาหกรรมโทรศัพท์เคลื่อนที่เป็นอย่างมาก
  เปิดโอกาสผู้จำหน่ายโทรศัพท์เคลื่อนที่สามารถจัดหาสินค้าได้จากแหล่งใดก็ได้
  ไม่จำเป็นต้องจัดซื้อจากผู้ให้บริการโทรศัพท์เคลื่อนที่หรือผู้จัดจำหน่ายเท่านั้น
  ประกอบกับผู้ผลิตโทรศัพท์เคลื่อนที่ได้วิจัยและพัฒนาเทคโนโลยีอย่างต่อเนื่อง
  ทำให้โทรศัพท์เคลื่อนที่มีประสิทธิภาพสูงขึ้นและต้นทุนการผลิตที่ต่ำลง
  ส่งผลให้ราคาเครื่องโทรศัพท์เคลื่อนที่มีแนวโน้มลดลงในขณะที่มีสินค้าใหม่ที่ตอบสนองความต้องการของลูกค้ามากขึ้น
  โทรศัพท์เคลื่อนที่จึงได้รับความนิยมและมีจำนวนผู้ใช้บริการเป็นจำนวนมาก

  อย่างไรก็ดี แม้ที่ผ่านมาจำนวนผู้ใช้โทรศัพท์เคลื่อนที่จะเพิ่มขึ้นอย่างต่อเนื่อง
  แต่ปัจจุบันอัตราการเติบโตของจำนวนผู้ใช้โทรศัพท์เคลื่อนที่ได้เข้าสู่ภาวะชะลอตัว
  เนื่องจากการเพิ่มขึ้นของจำนวนผู้ใช้โทรศัพท์เคลื่อนที่ตลอดช่วงหลายปีที่ผ่านมา
  ดังจะเห็นได้จากอัตราการเติบโตของจำนวนเลขหมายของโทรศัพท์เคลื่อนที่ที่ลดลง
  จึงส่งผลให้ผู้ให้บริการโทรศัพท์เคลื่อนที่มีการแข่งขันกันอย่างรุนแรงเพื่อรักษาส่วนแบ่งการตลาดของตน
  ทั้งการลดราคาค่าบริการ การจัดกิจกรรมส่งเสริมการตลาดอย่างต่อเนื่อง
  การเพิ่มรูปแบบบริการเสริม ตลอดจนการแนะนำเทคโนโลยีใหม่ๆ ให้แก่ผู้ใช้บริการ
  ประกอบกับผู้ผลิตโทรศัพท์เคลื่อนที่ได้มีการแนะนำสินค้ารุ่นใหม่ๆ ออกสู่ตลาดอยู่ตลอดเวลา
  ซึ่งสิ่งเหล่านี้เป็นปัจจัยช่วยส่งเสริมให้ผู้ใช้โทรศัพท์เคลื่อนที่นิยมเปลี่ยนเครื่องโทรศัพท์บ่อยขึ้น
  จึงทำให้ตลาดเครื่องโทรศัพท์เคลื่อนที่ยังคงมีการขยายตัวอย่างต่อเนื่องในส่วนของเครื่องทดแทน
  โดยจะเห็นได้จากยอดขายโทรศัพท์ที่เพิ่มขึ้นจากประมาณ 6.0 ล้านเครื่อง ในปี 2547
  เป็นประมาณ 6.5 ล้านเครื่อง หรือคิดเป็นมูลค่ากว่า 45,000 ล้านบาท ในปี
  2548แม้ว่าอัตราการเติบโตของผู้ใช้โทรศัพท์เคลื่อนที่จะลดลงก็ตาม

(3) ภาวะการแข่งขัน

  การแข่งขันในตลาดเครื่องโทรศัพท์เคลื่อนที่นับว่าอยู่ในระดับสูง โดยเฉพาะการแข่งขันด้านราคา
  ซึ่งมีผลต่อการตัดสินใจซื้อโทรศัพท์เคลื่อนที่ของผู้บริโภคค่อนข้างมาก
  ซึ่งนับตั้งแต่มีการปลดล็อครหัสประจำเครื่องโทรศัพท์เคลื่อนที่
  ทำให้ผู้จำหน่ายโทรศัพท์เคลื่อนที่สามารถจัดหาสินค้าจากแหล่งใดก็ได้นั้น
  ผู้จำหน่ายโทรศัพท์เคลื่อนที่จึงพยายามจัดหาแหล่งสินค้าที่มีต้นทุนสินค้าที่ต่ำที่สุด
  เพื่อสามารถจำหน่ายให้แก่ผู้ใช้บริโภคได้ในราคาที่ถูกลงได้
  ซึ่งการลดลงของราคาเครื่องโทรศัพท์เคลื่อนที่
  ได้กระตุ้นให้ตลาดเครื่องโทรศัพท์เคลื่อนที่มีการขยายตัวอย่างต่อเนื่อง
  ดังนั้นผู้จำหน่ายโทรศัพท์เคลื่อนที่ที่เป็นผู้ให้บริการและผู้จัดจำหน่ายที่เน้นการขายส่ง
  จึงหันมาให้ความสำคัญแก่การจำหน่ายโทรศัพท์เคลื่อนที่ให้แก่ผู้ใช้โดยตรงเพิ่มขึ้น
  โดยมีการเปิดร้านค้าสาขาของตนเองโดยสามารถกำหนดราคาขายสินค้าในราคาที่ลดลงได้
  ซึ่งทำให้บริษัทที่เป็นผู้จำหน่ายโทรศัพท์เคลื่อนที่ที่เน้นการขายปลีกมีการแข่งขันเพิ่มขึ้น

  อย่างไรก็ตาม ปัจจุบันบริษัทซื้อสินค้าส่วนใหญ่จากผู้ผลิตโทรศัพท์เคลื่อนที่โดยตรง
  ทำให้สามารถกำหนดราคาจำหน่ายสินค้าได้ในราคาที่สามารถแข่งขันกับสาขาของผู้ให้บริการโทรศัพท์เคลื่อนที่และผู้จัดจำหน่ายได้
  นอกจากนี้บริษัทยังได้ขยายสาขาและจุดจำหน่ายอย่างต่อเนื่องเพื่อเข้าถึงลูกค้ากลุ่มเป้าหมาย
  โดยเพิ่มขึ้นจาก 181 แห่ง ในปี 2546 เป็น 298 แห่ง ในปี 2547 และ 402 แห่ง ในปี 2548

(4) ข้อได้เปรียบและข้อจำกัดในการแข่งขันของบริษัท

  ข้อได้เปรียบในการแข่งขัน

  - ความสัมพันธ์ที่ดีกับผู้ผลิตโทรศัพท์เคลื่อนที่ บริษัทได้รับการแต่งตั้งให้เป็นตัวแทนจำหน่ายจาก
  Samsung, Motorola และ Sony Ericsson รวมทั้งการเป็นคู่ค้าของ Nokia
  มาเป็นเวลานาน แม้ว่าในปี 2548 ที่ผ่านมา Nokia
  จะมีการปรับปรุงโครงสร้างการกระจายสินค้าจากการขายตรงให้แก่บริษัทเป็นการขายผ่านผู้ค้าส่งรายอื่นก็ตาม
  ซึ่งทั้ง 4 ตราผลิตภัณฑ์มีส่วนแบ่งทางการตลาดรวมกันสูงสุด
  ทำให้บริษัทสามารถรับข้อมูลด้านผลิตภัณฑ์จากผู้ผลิตโทรศัพท์เคลื่อนที่รายใหญ่ทั้ง 4 ราย
  รวมทั้งได้รับจัดสรรจำนวนสินค้ามากกว่าบริษัทที่ไม่ได้รับการแต่งตั้งให้เป็นตัวแทนจำหน่ายจากผู้ผลิตโทรศัพท์เคลื่อนที่

  - ระบบเทคโนโลยีสารสนเทศที่ทันสมัย บริษัทนำระบบ SAP
  มาใช้ในการบริหารสินค้าคงเหลือของบริษัท
  ซึ่งทำให้บริษัทสามารถตรวจสอบข้อมูลการขายสินค้าและสินค้าคงเหลือในแต่ละสาขาและจุดขายได้อย่างสม่ำเสมอ
  ทำให้บริษัทสามารถปรับกลยุทธ์ทางการตลาดได้ทันท่วงที
  โดยสามารถสั่งซื้อสินค้าที่ได้รับความนิยมเพิ่มเติมเพื่อให้มีสินค้าจำหน่ายแก่ลูกค้า
  และสามารถจัดกิจกรรมทางการตลาดเพื่อให้จำหน่ายสินค้าที่ไม่ได้รับความนิยมได้เร็วยิ่งขึ้น

  - ช่องทางการจำหน่ายที่ครอบคลุมและทั่วถึง
  บริษัทมีช่องทางการจำหน่ายทั้งในรูปแบบขายปลีกและขายส่ง
  โดยการขายปลีกเป็นการขายผ่านสาขาและจุดขายตามศูนย์การค้า
  ห้างสรรพสินค้าและร้านค้าปลีกรูปแบบใหม่ ซึ่ง ณ 31 ธันวาคม 2548
  บริษัทมีสาขาและจุดขายรวมกันทั้งสิ้น 402 แห่งทั่วประเทศ
  ส่วนการขายส่งเป็นการขายผ่านตัวแทนจำหน่ายซึ่งมีอยู่ประมาณ 200 ราย จากจำนวนสาขา
  จุดขายและตัวแทนจำหน่ายดังกล่าว
  บริษัทจึงสามารถเข้าถึงลูกค้าผู้ใช้โทรศัพท์เคลื่อนที่ได้เป็นอย่างดี

  - การให้บริการที่มีคุณภาพ เนื่องจากบริษัทได้รับการแต่งตั้งให้เป็นตัวแทนจำหน่ายของ 3
  ตราผลิตภัณฑ์หลัก รวมทั้งการเป็นคู่ค้าของ Nokia มาเป็นเวลานาน
  ทำให้บริษัทได้รับการอบรมเกี่ยวกับข้อมูลสินค้าใหม่ของทั้ง 4 ตราผลิตภัณฑ์อยู่ตลอดเวลา
  พนักงานของบริษัทจึงสามารถให้บริการและให้คำแนะนำแก่ลูกค้าได้เป็นอย่างดี นอกจากนี้
  การที่บริษัทมีสาขาของบริษัทเอง โดยไม่มีการให้แฟรนไชส์
  จึงสามารถควบคุมคุณภาพการให้บริการของพนักงานในแต่ละสาขาได้ เช่น
  ลูกค้าสามารถนำเครื่องโทรศัพท์เคลื่อนที่เข้าซ่อมที่สาขาใดของบริษัทได้
  โดยไม่คำนึงว่าจะซื้อจากสาขาใด ทำให้ลูกค้าได้รับความสะดวกมากยิ่งขึ้น

  ข้อจำกัดในการแข่งขัน

  ในอดีตก่อนที่บริษัทจะเข้าจดทะเบียนในตลาดหลักทรัพย์แห่งประเทศไทย
  บริษัทมีข้อจำกัดทางด้านเงินทุน เนื่องจากบริษัทมีนโยบายซื้อสินค้าด้วยเงินสด
  เพื่อลดต้นทุนสินค้าให้สามารถกำหนดราคาสินค้าให้อยู่ในระดับที่สามารถแข่งขันกับผู้จำหน่ายโทรศัพท์เคลื่อนที่รายอื่น
  ๆ ได้ บริษัทจึงจำเป็นต้องใช้เงินกู้ยืมจากสถาบันการเงินเพื่อสนับสนุนนโยบายดังกล่าวจำนวนมาก
  จึงทำให้ ณ 30 มิถุนายน 2547 บริษัทมีเงินกู้ยืมรวมทั้งสิ้น 1,090.87 ล้านบาท
  และมีอัตราส่วนหนี้สินต่อส่วนของผู้ถือหุ้นถึง 3.53 เท่า
  แต่หลังจากบริษัทได้ดำเนินการเสนอขายหุ้นสามัญเพิ่มทุนให้แก่บุคคลทั่วไป
  และเข้าจดทะเบียนในตลาดหลักทรัพย์แล้ว
  บริษัทได้นำเงินที่ได้จากการเพิ่มทุนไปชำระคืนเงินกู้ยืมบางส่วน ซึ่งทำให้ ณ 31 ธันวาคม 2547
  บริษัทมีจำนวนเงินกู้ยืมของบริษัทลดลงเหลือ 778.30 ล้านบาท
  และมีอัตราส่วนหนี้สินต่อส่วนของผู้ถือหุ้นเหลือเพียง 0.99 เท่า
  จึงทำให้บริษัทมีข้อจำกัดด้านแหล่งเงินทุนของบริษัทลดน้อยลง ณ 31 ธันวาคม 2548
  บริษัทมีจำนวนเงินกู้ยืม 1,110.14 ล้านบาท และอัตราส่วนหนี้สินต่อส่วนของผู้ถือหุ้น 1.35 เท่า
  ซึ่งถือว่าไม่สูงมากนัก

1.  การจัดหาผลิตภัณฑ์และบริการ

    1.  โทรศัพท์เคลื่อนที่

  การจัดหาเครื่องโทรศัพท์เคลื่อนที่เพื่อจำหน่ายของบริษัท สามารถแบ่งออกได้เป็น 3 วิธี ได้แก่

(1) การซื้อโดยตรงจากผู้ผลิตเครื่องโทรศัพท์เคลื่อนที่

  ปัจจุบันบริษัทได้รับแต่งตั้งให้ตัวแทนจำหน่ายโทรศัพท์เคลื่อนที่ของ Samsung จาก Samsung
  Electronic Co., Ltd. ประเทศเกาหลีใต้ Motorola จาก Motorola Electronics
  Pte. Ltd. ประเทศสิงคโปร์ และ Sony Ericsson จาก Sony Ericsson Mobile
  Communications AB ประเทศสวีเดน โดยบริษัทสามารถสั่งซื้อโทรศัพท์เคลื่อนที่จาก 3
  บริษัทดังกล่าวได้เกือบทุกรุ่น ยกเว้นเพียงบางรุ่นเท่านั้นที่ ผู้ให้บริการโทรศัพท์เคลื่อนที่
  (Operator) ได้รับสิทธิจำหน่ายแต่เพียงผู้เดียว (Exclusive)

  บริษัทสามารถซื้อสินค้าจากผู้ผลิต Samsung Motorola และ Sony Ericsson
  เพื่อนำมาขายปลีกผ่านสาขาและจุดจำหน่ายของบริษัท รวมทั้งขายส่งให้แก่ตัวแทนจำหน่าย
  ซึ่งแตกต่างจากการซื้อโทรศัพท์เคลื่อนที่ของ Nokia เนื่องจากที่ผ่านมา Nokia
  มีการปรับโครงสร้างการกระจายสินค้า
  ทำให้บริษัทต้องซื้อผ่านผู้ค้าส่งรายอื่นที่ได้รับการแต่งตั้งเป็นตัวแทนจำหน่าย
  จากเดิมที่บริษัทเคยซื้อโดยตรงจาก Nokia
  และบริษัทสามารถซื้อสินค้าเพื่อจำหน่ายปลีกผ่านสาขาและจุดจำหน่ายของบริษัทได้เท่านั้น

  นอกจากนี้ ในปัจจุบันบริษัทยังมีการนำเข้าและจำหน่ายโทรศัพท์เคลื่อนที่จากต่างประเทศ
  โดยการซื้อโทรศัพท์เคลื่อนที่โดยตรงจากบริษัทผู้ผลิตโทรศัพท์เคลื่อนที่ตราผลิตภัณฑ์ EZIO และ VK
  Mobile จากประเทศเกาหลีใต้ DBTEL ของประเทศไต้หวัน TCL ของประเทศจีน และ
  Aniphone ซึ่งเป็นตราผลิตภัณฑ์ของบริษัทเอง (House Brand) จากประเทศจีน อีกด้วย

  การปลดล็อครหัสประจำเครื่อง ทำให้ผู้จำหน่ายโทรศัพท์เคลื่อนที่สามารถจัดซื้อผลิตภัณฑ์ต่าง ๆ
  ได้เอง ไม่ว่าจะเป็นการซื้อจากตัวแทนจำหน่ายในประเทศ หรือการนำเข้าจากต่างประเทศ
  ในกรณีที่บริษัทไม่ได้รับการต่อสัญญาแต่งตั้งเป็นตัวแทนจำหน่ายจากผู้ผลิตโทรศัพท์เคลื่อนที่
  บริษัทก็ยังสามารถจัดซื้อและนำเข้าผลิตภัณฑ์ต่าง ๆ ได้เอง
  ดังนั้นผลกระทบที่จะมีผลต่อการดำเนินงานของบริษัทจึงอยู่ในระดับต่ำ

(2) การซื้อจากผู้ให้บริการโทรศัพท์เคลื่อนที่ (Operator)

  ผู้ให้บริการโทรศัพท์เคลื่อนที่ในประเทศไทยทั้ง 4 ราย ซึ่งได้แก่ AIS, DTAC, True Move
  และ Hutch โดย 3 รายแรกจะจำหน่ายโทรศัพท์เคลื่อนที่ผ่านบริษัทในเครือคือ บริษัท ดิจิตอล
  โฟน จำกัด (“DPC”) บริษัท ยูไนเต็ด ดิสทริบิวชั่น บิสิเนส จำกัด (“UD”) และบริษัท ทรูมูฟ
  จำกัด ตามลำดับ ในขณะที่ Hutch เป็นผู้จัดจำหน่ายโทรศัพท์เคลื่อนที่ด้วยตนเอง โดยทั้ง 4
  บริษัทข้างต้น เป็นผู้จัดจำหน่ายโทรศัพท์เคลื่อนที่เกือบทุกรุ่นและทุกตราผลิตภัณฑ์ นอกจากนี้
  ยังเป็นผู้มีสิทธิแต่เพียงผู้เดียว (Exclusive)
  ในการจำหน่ายโทรศัพท์เคลื่อนที่บางรุ่นของบางตราผลิตภัณฑ์ ดังนั้น
  บริษัทจึงต้องสั่งซื้อโทรศัพท์เคลื่อนที่บางรุ่นซึ่งบริษัทเหล่านี้ได้รับสิทธิแต่เพียงผู้เดียวจากบริษัทในเครือของผู้ให้บริการโทรศัพท์เคลื่อนที่

(3) การจัดซื้อเองโดยไม่ผ่านผู้ผลิตหรือผู้ให้บริการ

  สำหรับโทรศัพท์เคลื่อนที่ที่บริษัทไม่ได้เป็นตัวแทนจำหน่ายโดยตรง
  ในกรณีที่การสั่งซื้อโทรศัพท์เคลื่อนที่จากผู้ให้บริการโทรศัพท์เคลื่อนที่หรือผู้ผลิตมีราคาสูงกว่าการสั่งซื้อจากแหล่งอื่น
  บริษัทจะทำการจัดซื้อโทรศัพท์เคลื่อนที่ต่าง ๆ เอง โดยอาจซื้อจากในประเทศหรือต่างประเทศ
  ขึ้นอยู่กับราคาต้นทุนของโทรศัพท์รุ่นต่าง ๆ เป็นหลัก

  การที่บริษัทสามารถจัดหาเครื่องโทรศัพท์เคลื่อนที่จากหลายแหล่ง
  ทำให้บริษัทสามารถลดความเสี่ยงในเรื่องการจัดหาสินค้าได้โดยไม่ถูกผูกขาดกับผู้ขายสินค้ารายใดรายหนึ่ง
  นอกจากนี้ ยังทำให้บริษัทมีความได้เปรียบในเรื่องต้นทุนสินค้า
  เนื่องจากสามารถเลือกซื้อสินค้าจากแหล่งที่ให้ราคาต่ำกว่าได้
  ซึ่งจะส่งผลให้บริษัทสามารถแข่งขันกับผู้จำหน่ายโทรศัพท์เคลื่อนที่อื่น ๆ ได้เป็นอย่างดี

  บริษัทจะทำการคัดเลือกโทรศัพท์เคลื่อนที่ให้ตรงกับความต้องการของผู้ใช้โทรศัพท์เคลื่อนที่
  ซึ่งจะทำให้บริษัทสามารถจำหน่ายสินค้าได้อย่างรวดเร็ว
  ส่งผลให้บริษัทสามารถปรับเปลี่ยนสินค้าเพื่อจำหน่ายให้ตรงกับความต้องการของลูกค้าในแต่ละช่วงได้ตลอดเวลา

1.  ซิมการ์ดและบัตรเติมเงิน

  บริษัทสั่งซื้อซิมการ์ดและบัตรเติมเงินทั้งแบบจ่ายล่วงหน้า (Pre-paid) และแบบจดทะเบียน
  (Post-paid) จากผู้ให้บริการโทรศัพท์เคลื่อนที่แต่ละรายโดยตรง ดังนี้

  ------------------------------------ ----------------------------------
  เครือข่าย                              ผู้ให้บริการโทรศัพท์เคลื่อนที่

  Digital GSM Advance, Digital GSM     บริษัท ดิจิตอลโฟน จำกัด
  1800 และ 1-2 Call                    

  My และ D-prompt                      บริษัท โทเทิ่ล แอ็คเซ็ส คอมมูนิเคชั่น จำกัด
                                       (มหาชน)

  True Move                            บริษัท ทรู มูฟ จำกัด

  Hutch                                บริษัท ฮัทชิสัน ซีเอที ไวร์เลส มัลติมีเดีย
                                       จำกัด
  ------------------------------------ ----------------------------------

2.  อุปกรณ์เสริม

  เนื่องจากบริษัทมีนโยบายที่จะจำหน่ายอุปกรณ์เสริมที่ผลิตโดยผู้ผลิตโทรศัพท์เคลื่อนที่เท่านั้น
  สำหรับโทรศัพท์เคลื่อนที่ที่บริษัทได้รับการแต่งตั้งให้เป็นตัวแทนจำหน่ายจากผู้ผลิตโทรศัพท์เคลื่อนที่
  บริษัทจะสั่งซื้ออุปกรณ์เสริมของแต่ละตราผลิตภัณฑ์จากผู้ผลิตรายนั้น ๆ

  สำหรับโทรศัพท์เคลื่อนที่ตราผลิตภัณฑ์ที่บริษัทจัดซื้อเอง
  บริษัทจะจัดซื้ออุปกรณ์เสริมจากผู้จัดจำหน่ายต่าง ๆ
  แต่ยังคงนโยบายที่จะซื้อแต่อุปกรณ์เสริมที่ผลิตโดยผู้ผลิตโทรศัพท์เคลื่อนที่เท่านั้น
  ในส่วนอุปกรณ์เสริมของโทรศัพท์เคลื่อนที่ตราผลิตภัณฑ์ เอนี่ โฟน ซึ่งเป็นตราผลิตภัณฑ์ของบริษัท
  (House Brand) รวมถึงโทรศัพท์เคลื่อนที่ตราผลิตภัณฑ์ Ezio, DBTEL, TCL และ VK
  Mobile บริษัทจะสั่งซื้ออุปกรณ์เสริมจากผู้ผลิตโทรศัพท์โดยตรงเช่นกัน

1.  ผลกระทบต่อสิ่งแวดล้อม

  - ไม่มี -

2.  งานที่ยังไม่ได้ส่งมอบ

  - ไม่มี -

[1] ^(*) ข้อมูลที่รวบรวมจากผู้ผลิตและจำหน่ายโทรศัพท์เคลื่อนที่ให้แก่บริษัท

[2] ไม่รวมร้านค้าปลีกทั่วไป